Title: พระราชกฤษฎีกายกเลิกพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน พ.ศ. 2517 พ.ศ. 2544

พระราชกฤษฎีกา
ยกเลิกพระราชกฤษฎีกากำหนดให้ผลิตภัณฑ์อุตสาหกรรม
ผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗
พ.ศ. ๒๕๔๔

ภูมิพลอดุลยเดช
ป.ร.
ให้ไว้ ณ
วันที่ ๒ ธันวาคม พ.ศ. ๒๕๔๔
เป็นปีที่
๕๖ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรยกเลิกพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๗ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกายกเลิกพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗ พ.ศ. ๒๕๔๔

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗

ผู้รับสนองพระบรมราชโองการ
พันตำรวจโท ทักษิณ 
ชินวัตร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗ กำหนดให้ผลิตภัณฑ์มันสำปะหลังต้องเป็นไปตามมาตรฐานเลขที่ มอก. ๕๒-๒๕๑๖ แต่ปัจจุบันผลิตภัณฑ์ดังกล่าวได้นำมาใช้เป็นวัตถุดิบในการผลิตมันสำปะหลังอัดเม็ดแข็ง
ซึ่งควบคุมคุณภาพโดยมาตรฐานเลขที่ มอก. ๓๓๐-๒๕๓๐
ตามพระราชกฤษฎีกาว่าด้วยผลิตภัณฑ์อุตสาหกรรมมันสำปะหลังอัดเม็ดแข็งต้องเป็นไปตามมาตรฐาน
นอกจากนี้ผลิตภัณฑ์มันสำปะหลังที่เป็นสินค้าขาออกก็ยังถูกควบคุมมาตรฐานโดยประกาศกระทรวงพาณิชย์
เรื่อง กำหนดให้ผลิตภัณฑ์มันสำปะหลังเป็นสินค้ามาตรฐานและมาตรฐานสินค้าผลิตภัณฑ์มันสำปะหลัง
(ฉบับที่ ๓) พ.ศ. ๒๕๓๔ ลงวันที่ ๑๕ มิถุนายน ๒๕๓๔
ซึ่งออกตามความในพระราชบัญญัติมาตรฐานสินค้าขาออก พ.ศ. ๒๕๐๓
เพื่อแก้ไขปัญหาความซ้ำซ้อนในการตรวจสอบและควบคุมมาตรฐานของผลิตภัณฑ์ดังกล่าว
สมควรยกเลิกพระราชกฤษฎีกากำหนดให้ผลิตภัณฑ์อุตสาหกรรมผลิตภัณฑ์มันสำปะหลังต้องเป็นไปตามมาตรฐาน
พ.ศ. ๒๕๑๗  จึงจำเป็นต้องตราพระราชกฤษฎีกานี้

วิมล/ปรับปรุง
๑๖ กรกฎาคม ๒๕๖๓

อรญา/ตรวจ
๒๓ กรกฎาคม ๒๕๖๓

[๑] ราชกิจจานุเบกษา
เล่ม ๑๑๘/ตอนที่ ๑๑๒ ก/หน้า ๕๓/๔ ธันวาคม ๒๕๔๔